Diari Oficial de la Generalitat Valenciana


Sumari del DOGV 2504, del 10-05-1995 (1995/834630)

DECRET 75/1995, de 2 de maig, del Govern Valencià, pel qual s'accepta la transferència del Centre de Planificació Familiar i altres serveis de salut pública de l'Ajuntament d'Alacant.
---------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/05/02/75/dof/vci/html**

### Dades del document

Número de DOGV
:   2504

Data del DOGV
:   10-05-1995

Secció del DOGV
:   DISPOSICIONS GENERALS

Número del document
:   1995/834630


Data del document
:   02-05-1995

Organisme emissor
:   Conselleria de Sanitat i Consum

Tipus de document
:   Decret

DECRET 75/1995, de 2 de maig, del Govern Valencià, pel qual s'accepta la transferència del Centre de Planificació Familiar i altres serveis de salut pública de l'Ajuntament d'Alacant.   
A la Comunitat valenciana, a partir de 1980, els ajuntaments han creat els centres de planificació familiar que, juntament amb els dependents de la Diputació Provincial de Valencia i els del Servei Valencià de Salut, completen la xarxa de serveis públics de planificació familiar i sexualitat. La prestació de serveis, en aquesta matèria, és regulada pel Decret 149/1986, de 26 de novembre, del Govern Valencià, i les ordres de la Conselleria de Sanitat i Consum de 31 de març de 1987 i de 30 de gener de 1991. L'ordenació territorial dels centres de planificació familiar i la seua cobertura s'establí mitjançant l'Ordre de 30 de gener de 1991.  
La disposició transitòria tercera de la Llei de la Generalitat Valenciana 8/1987, de 4 de desembre, del Servei Valencià de Salut, estableix la integració de tots els recursos sanitaris públics en un dispositiu funcional únic i l'adscripció al Servei Valencià de Salut dels serveis i els establiments sanitaris de les entitats locals que transfereixen a la Generalitat Valenciana.  
Igualment, hi disposa que la transferència es farà en un termini de tres anys a partir de la publicació de l'esmentada llei en el Diari Oficial de la Generalitat Valenciana. Encara que aquest termini ha estat ampliat en les successives lleis de pressupostos de la Generalitat Valenciana i, últimament, en la disposició transitòria primera de la Llei de la Generalitat Valenciana 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana.  
La disposició transitòria segona del Decret 46/1988, de 12 d'abril, del Govern Valencià, pel qual s'aprovà el Reglament d'Organització i de Funcionament del Servei Valencià de Salut, va preveure la creació d'una comissió mixta per a la transferència i l'adscripció dels serveis i els establiments sanitaris de les corporacions locals al Servei Valencià de Salut, integrada per representants de les conselleries d'Administració Pública, Economia i Hisenda i Sanitat i Consum, i també de les corporacions locals afectades.  
El Decret 109/1988, de 18 de juliol, del Govern Valencià, inclou la creació de la comissió mixta amb les corporacions locals, per a la transferència dels serveis i dels establiments sanitaris al Servei Valencià de Salut com a instrument idoni la qual aplica el mandat establert en la Llei del Servei Valencià de Salut.  
Aquesta Comissió ha estudiat el traspàs dels serveis i dels establiments sanitaris integrats en els centres de planificació familiar de titularitat municipal, que resulta adequat en aquest moment i, també, el traspàs del Servei de Salut Pública que correspon a l'Ajuntament d'Alacant.  
La Comissió Mixta va adoptar, en la sessió de 27 de març de 1995, un acord sobre la transferència del Centre de Planificació Familiar i del Servei de Salut Pública d'Alacant a la Generalitat Valenciana, que necessita l'aprovació del Govern Valencià mitjançant un decret.  
Per això, a proposta del conseller de Sanitat i Consum i després de la deliberació del Govern Valencià, en la reunió del dia 2 de maig de 1995,  
DECRETE:  
Article primer  
Aprovar l'acord de la Comissió Mixta de l'Ajuntament d'Alacant i la Generalitat Valenciana, pel qual es transfereix el Servei de Planificació Familiar i de Salut Pública de l'esmentat ajuntament a la Generalitat Valenciana, i també els mitjans personals i materials.  
Article segon  
En conseqüència, s'accepta la transferència a la Generalitat Valenciana dels serveis i de les funcions corresponents en els termes i condicions expressats en el conveni de transferència que s'inclou com a annex d'aquest decret, i es disposa l'adscripció al Servei Valencià de Salut de la Conselleria de Sanitat i Consum.  
Queden traspassats a la Generalitat Valenciana els béns immobles, els béns mobles i els mitjans personals, la documentació i els expedients a què fa referència l'acord de la Comissió Mixta, segons els termes i condicions que s'hi especifiquen.  
Article tercer  
El traspàs a què fa referència aquest decret serà efectiu a partir del dia 1 de maig de 1995.  
Article quart  
La Generalitat Valenciana, a través de la Conselleria de Sanitat i Consum, oferirà la integració, en els estatuts jurídics de personal aplicats al personal del Servei Valencià de Salut, al personal fix transferit funcionari o laboral siga quin siga el seu actual règim jurídic, d'acord amb les homologacions que la norma d'aplicació d'aquest decret concrete.  
Les conselleries d'Economia i Hisenda i de Sanitat i Consum adoptaran les mesures necessàries perquè siga efectiva la transferència del personal i dels mitjans materials adscrits al centre que es transfereix.  
DISPOSICIONS FINALS  
Primera  
Es faculta el conseller de Sanitat i Consum per a dictar les disposicions necessàries per aplicar i desplegar aquest decret.  
Segona  
Aquest decret serà efectiu l'endemà de la seua publicació en el Diari Oficial de la Generalitat Valenciana.  
València, 2 de maig de 1995  
El president de la Generalitat Valenciana,  
JOAN LERMA I BLASCO  
El conseller de Sanitat i Consum,  
JOAQUíN COLOMER SALA  
ANNEX  
Conveni entre la Generalitat Valenciana i l'Ajuntament d'Alacant, pel qual s'aprova la transferència a la Generalitat Valenciana de la titularitat dels serveis de planificació familiar i sexualitat i de salut pública  
València, 27 de març de 1995  
Reunits:  
D'una banda, Joaquín Colomer Sala, conseller de Sanitat i Consum de la Generalitat Valenciana.  
D'altra, ángel Luna González, alcalde de l'Ajuntament d'Alacant.  
Exposen:  
L'article 38 de l'Estatut d'Autonomia de la Comunitat Valenciana, segons el que preveu l'article 149 de la Constitució, estableix que correspon a la Generalitat Valenciana, en matèria de sanitat interior, i entre altres, les competències següents:  
- El desplegament legislatiu i l'execució de la legislació bàsica de l'Estat, excepte en allò que fa referència al règim econòmic de la Seguretat Social.  
- L'organització i l'administració dins del seu territori de tots els serveis relacionats amb la matèria que s'expressa i l'exercici de la tutela de les institucions, les entitats i les fundacions en matèria de Sanitat i Seguretat Social, excepte la reserva estatal de l'alta inspecció.  
- La Llei 14/1986, de 25 d'abril, General de Sanitat, estableix, amb caràcter bàsic, les competències de les comunitats autònomes que queden delimitades per exclusió a les no atribuïdes a l'estat o a altres administracions infracomunitàries.  
La disposició transitòria primera de la Llei General de Sanitat i, en la seua aplicació, les disposicions transitòries segona i tercera de la Llei de la Generalitat Valenciana 8/1987, de 4 de desembre, del Servei Valencià de Salut, estableixen l'adscripció funcional dels serveis i dels establiments sanitaris de les corporacions locals al Servei Valencià de Salut.  
Estableixen, igualment, la realització de convenis entre el Govern Valencià i les corporacions locals als efectes de transferir a la Generalitat Valenciana la titularitat dels centres, dels serveis i dels establiments sanitaris actualment dependents de les corporacions locals.  
En matèria de personal, l'article 140 del Reial Decret Legislatiu 781/1986, de 18 d'abril, el qual regula les situacions en què poden trobar-se els funcionaris de carrera de l'administració local, recull la situació de servei a les comunitats autònomes.  
El Decret 109/1988, de 18 de juliol, del Govern Valencià, estableix a l'article 7 que els acords de transferència se sotmetran a l'aprovació del Govern Valencià i de l'òrgan competent de la corporació local, mitjançant les propostes de convenis entre ambdues administracions.  
En la sessió plenària del dia 27 de març de 1995, la Comissió Mixta de transferències en matèria de sanitat entre la Generalitat Valenciana i l'Ajuntament d'Alacant va adoptar l'acord de transferències.  
Per tot això,  
Acorden:  
Primer  
Els serveis i els establiments que assumeix la Generalitat Valenciana:  
Es traspassen a la Generalitat Valenciana les funcions atribuïdes i la titularitat del servei establert que tot seguit s'especifica, i queda adscrit al Servei Valencià de Salut de la Conselleria de Sanitat i Consum.  
1. La gestió dels serveis i de les funcions fetes pel Centre de Planificació Familiar de l'Ajuntament d'Alacant, regulada pel Decret 149/1986, de 24 de novembre, del Govern Valencià, i les ordres de la Conselleria de Sanitat i Consum de 31 de març de 1987 i de 30 de gener de 1991.  
2. La gestió dels serveis i les funcions fetes pel servei de Salut Pública de l'Ajuntament d'Alacant que són competència de la Generalitat Valenciana.  
Segon  
Els béns, els drets i les obligacions que es traspassen:  
A) Es transfereixen a la Generalitat Valenciana, perquè siga incorporat al seu patrimoni:  
A.1 Els béns afectes als serveis traspassats (annex I).  
Respecte l'immoble de què se cedeix una part en ús per a mantenir la situació del servei de planificació familiar que és objecte d'aquesta transferència, l'Ajuntament d'Alacant continuarà assumint-ne el cost del manteniment, la conservació, la neteja i la resta de despeses i obligacions que es deriven de l'ocupació i la titularitat.  
B) Les obligacions relacionades amb les funcions i els serveis transferits, reconegudes o no, que no hagen estat satisfetes anteriorment a l'entrada en vigor del decret de transferències, les haurà de realitzar l'Ajuntament d'Alacant a càrrec del seu pressupost.  
Tercer  
El personal adscrit als serveis traspassats.   
A) El personal funcionari i laboral, de caràcter fix, que presta les funcions en els centres, els serveis i els establiments traspassats, dependrà de la Generalitat Valenciana, a través del Servei Valencià de Salut i quedaran els funcionaris en situació de serveis a les comunitats autònomes, d'acord amb el que preveu l'article 140 del Reial Decret Legislatiu 781/ 1986, mentre el personal laboral quedarà en la situació jurídica que li correspon segons el conveni col·lectiu o la legislació laboral general que hi siga d'aplicació.   
El personal transferit de caràcter fix conservarà el règim econòmic i jurídic que deriva de la seua situació d'origen, sense perjudici que la prestació de serveis s'adapte a les característiques de les institucions sanitàries de la Seguretat Social dependents de la Direcció General del Servei Valencià de Salut, i de la potestat organitzativa de l'administració. No obstant això, es donarà l'opció d'integrar-se com a personal estatutari, en la categoria professional que corresponga d'acord amb la llista d'homologacions de l'annex II.  
El personal de caràcter temporal adaptarà, també, la prestació de serveis a les característiques de les institucions sanitàries, però conservarà la vinculació temporal segons el contracte o nomenament que tinguera anteriorment.  
B) L'Ajuntament d'Alacant notificarà al personal allistat en l'annex III, el seu traspàs a la Generalitat Valenciana. Igualment, remetrà a la Conselleria de Sanitat i Consum, abans del dia 1 de maig de 1995, una còpia certificada de tots els expedients del personal i, també, dels certificats d'havers referits a la data immediatament anterior a la data de transferència.  
Quart. La data d'efectivitat de la transferència  
Les transferències i el traspàs d'aquest acord serà efectiva a partir del dia 1 de maig de 1995.  
El contingut d'aquest acord, en forma de conveni, serà sotmès, perquè siga aprovat, al Ple de l'Ajuntament i al Govern Valencià, com estipula l'article 7 del Decret 109/1988, de 18 de juliol, del Govern Valencià.  
Cinqué  
Per contribuir al finançament de les despeses ocasionades per la prestació dels serveis de Planificació Familiar i Sexualitat des de l'1 de gener de 1995 fins a la data en què serà vigent aquesta transferència la Conselleria de Sanitat i Consum abonarà a l'Ajuntament d'Alacant, a càrrec de l'aplicació pressupostària 54.29.508.38.7 després de la certificació de l'interventor municipal, una compensació econòmica, l'import de la qual no excedirà de la quantitat de 5.576.696 pessetes.  
Per la Generalitat Valenciana, el conseller de Sanitat i Consum, Joaquín Colomer Sala; Per l'Ajuntament, l'alcalde, ángel Luna González.  
ANNEX I  
Conveni Generalitat Valenciana-Ajuntament d'Alacant  
Béns adscrits als serveis que es traspassen  
Immobles  
Mentre els serveis traspassats s'integren al centre de salut de la Conselleria de Sanitat i Consum, se cedeixen en ús gratuït les següents dependències, seu en què actualment despleguen les funcions:  
Part de la planta baixa de l'edifici situat a Alacant, avinguda de la Constitució, 1, amb una superfície aproximada de 75 m2.  
Aquestes dependències formen part de l'edifici anteriorment assenyalat, el qual té una superfície total de 264,66 m2 i amb la característica de béns de servei públic, adreçat a casa de socors i de serveis socials municipals de l'Ajuntament d'Alacant.   
Material clínic  
- 1 taula de ginecologia  
- 1 banquet  
- 1 tamboret  
- 4 papereres  
- 1 porta rotllo de paper  
- 1 focus de llum  
- 1 ecògraf  
- 1 colposcopi  
- 1 aspiròmetre  
- 1 aparell d'esterilització  
- 1 microscopi  
- 2 taules auxiliars  
- 1 armari auxiliar d'instrumental  
- 2 caixes d'instrumental (d'acer inoxidable, una de gran i una altra de mitjana)  
- 1 pot d'acer inoxidable  
- 3 pinces de biòpsia de cèrvix  
- 2 raspadors  
- 1 esfingomanòmetre  
- 1 fonendoscopi  
- 1 porta tubs d'acer inoxidable  
- 4 pinces de garfi  
- 4 pinces de raqueta  
- 4 pinces de portatampons  
- 4 pinces llargues  
- 1 pinça curta  
- 1 pinça Alix  
- 1 pinça Alix angular  
- 2 tisores corbes  
- 2 tisores rectes  
- 1 tisores de llevar puntes  
- 2 pinces de dissecció   
- 2 histeròmetres de plàstic  
- 2 histeròmetres de metall  
- 10 tovalles verdes  
- 1 bàscula  
- 1 llitera  
Material d'oficina  
- 6 arxivadors de 5 calaixos  
- 1 arxivador gran de 2 calaixos  
- 1 arxivador mitjà de 2 calaixos  
- 1 màquina d'escriure elèctrica  
- 1 armari metàl·lic gran  
- 1 armari metàl·lic mitjà  
- 2 projectors de diapositives  
- 4 capses portadiapositives  
- 1 flassada auxiliar  
- 2 penja-robes  
- 1 catifa  
- 14 matalassets  
- 14 coixins  
- llibres de consulta  
- 1 fitxer menut metàl·lic  
ANNEX II  
Conveni Generalitat Valenciana-Ajuntament d'Alacant  
Taula d'homologacions  
Denominació anterior Denominació actual  
Metge expert en  
planificació familiar Metge de CPF  
Sexòleg Psicòleg  
Llevadora Llevadora  
Zelador de la casa de Socors Zelador amb atenció directa  
Metge especialista en Medicina Facultatiu Especialista  
Preventiva i Salut Pública d'àrea  
ANNEX II  
Conveni Generalitat Valenciana-Ajuntament d'Alacant


Còpia Permalink ELI